
Nr. ________________
din ______________ 2026							

SECRETARĂ  interimară                                                                      De acord şi dispun elaborarea   
a Consiliului raional                                                                                            proiectului de decizie 
MIHALIUC Angela                                                                                                   PREŞEDINTE,
____________________                                                                                  Cristian CAINARIAN
                                                                                                                            __________________           
                                                             
NOTĂ DE FUNDAMENTARE
Cu privire la inițierea reorganizării prin fuziune (absorbție) a IMSP „Centrul de Sănătate Sîngerei” și a unor instituții medico-sanitare publice „Centre de Sănătate”
	1.  Denumirea sau numele autorului şi, după caz, a/al participanţilor la elaborarea proiectului actului normativ

	Proiectul de decizie „Cu privire la inițierea reorganizării prin fuziune (absorbție) a IMSP „Centrul de Sănătate Sîngerei” și a unor instituții medico-sanitare publice „Centre de Sănătate” este elaborat de către Vicepreședinta raionului, dna Vera SERBUȘCA, în colaborare cu șefii Instituțiilor Medico-Sanitare Publice „Centre de Sănătate”, participante la procedura de reorganizare.

	2. Condiţiile ce au impus elaborarea proiectului actului normativ

	Necesitatea elaborării proiectului de decizie este determinată de necesitatea eficientizării organizării și funcționării rețelei de asistență medicală primară din raion, consolidării capacității instituționale și manageriale a instituțiilor medico-sanitare publice și utilizării eficiente a resurselor financiare, umane, patrimoniale și administrative disponibile.
Un factor important îl constituie și noile cerințe privind organizarea asistenței medicale primare, stabilite prin Ordinul Ministerului Sănătății nr. 436 din 29 mai 2026 „cu privire la organizarea asistenței medicale primare”, publicat în Monitorul Oficial nr. 246–249 din 16 iunie 2026.
Potrivit pct. 7 din Ordinul menționat, instituția medico-sanitară publică de asistență medicală primară este instituită prin decizia Fondatorului dacă îndeplinește cumulativ următoarele criterii:
· deține pe listele de înregistrare la medicii de familie nu mai puțin de 6000 de persoane;
· are angajați, la momentul instituirii, cel puțin 3 medici de familie, persoane fizice;
· dispune de spațiu care corespunde cerințelor igienico-sanitare necesare desfășurării activității medicale.
În acest context, reorganizarea prin fuziune (absorbție) a unor Centre de Sănătate urmărește consolidarea instituțională a structurilor de asistență medicală primară, astfel încât instituțiile absorbante să dispună de o capacitate organizatorică, umană și administrativă corespunzătoare cerințelor actuale aplicabile domeniului.
Fuziunea prin absorbție permite concentrarea resurselor și a capacităților existente într-o structură instituțională consolidată, fără întreruperea acordării serviciilor medicale populației și cu păstrarea rețelei de servicii medicale primare în teritoriu.
Totodată, reorganizarea este necesară pentru optimizarea managementului instituțiilor, reducerea suprapunerilor administrative, utilizarea mai eficientă a resurselor materiale și financiare și crearea premiselor pentru îmbunătățirea calității și accesibilității serviciilor medicale.

	3. Obiectivele urmărite și soluțiile propuse

	Scopul proiectului constă în inițierea procedurii legale de reorganizare prin fuziune (absorbție) a IMSP „Centrul de Sănătate Sîngerei” și a unor Instituții Medico-Sanitare Publice „Centre de Sănătate”, al căror fondator este Consiliul raional Sîngerei, în vederea consolidării capacității instituționale și eficientizării organizării și funcționării asistenței medicale primare. Astfel, se propune reorganizarea prin fuziune (absorbție) a IMSP „Centrul de Sănătate Sîngerei”, în calitate de instituție absorbantă, cu instituțiile medico-sanitare publice (persoane juridice absorbite):
· IMSP „Centrul de Sănătate Bilicenii Vechi”;
· IMSP „Centrul de Sănătate Cotiujenii Mici”;
· IMSP „Centrul de Sănătate Cubolta”;
· IMSP „Centrul de Sănătate Drăgănești”;
· IMSP „Centrul de Sănătate Rădoaia”;
· IMSP „Centrul de Sănătate Sîngereii Noi”.

	4. Analiza impactului de reglementare

	Reorganizarea IMSP din raionul Sîngerei va contribui la îmbunătățirea calității asistenței medicale primare, la crearea unor structuri mai viabile și eficiente, și la alinierea sistemului medical raional la standardele de organizare prevăzute de legislația națională în vigoare.

	5. Compatibilitatea proiectului actului normative cu legislația UE - „Nu este aplicabil”.

	6. Avizarea și consultarea publică a proiectului actului normativ – A fost asigurată consultarea publică.

	7. Concluziile expertizelor - „Nu este aplicabil”.

	8. Modul de încorporare a actului în cadrul normativ existent 

	Proiectul de decizie  necesită abrogarea și modificarea și/sau completarea, după caz a unor acte administrative.

	9. Măsurile necesare pentru implementarea prevederilor proiectului actului normative - „Nu este aplicabil”.



	ÎNTOCMIT 
Vicepreședinta raionului 
  Vera SERBUȘCA
  ________________________

PROIECT DE DECIZIE Nr. _____
din “______”____________ 2026
or. Sîngerei

Cu privire la inițierea reorganizării prin fuziune (absorbție) a IMSP „Centrul de Sănătate Sîngerei” și a unor instituții medico-sanitare publice „Centre de Sănătate”

	Având în vedere: Nota de fundamentare „Cu privire la inițierea reorganizării prin fuziune (absorbție) a IMSP „Centrul de Sănătate Sîngerei” și a unor instituții medico-sanitare publice „Centre de Sănătate”;
În conformitate cu art. 43 alin. (1) lit. r) și alin. (2) al Legii privind administraţia publică locală nr. 436/2006, Legea ocrotirii sănătăţii nr. 411/1995, cu modificările şi completările ulterioare, art. 18 din Legea nr. 100/2017 cu privire la actele normative, art. 20–22 din Legea nr. 220/2007 privind înregistrarea de stat a persoanelor juridice și întreprinzătorilor, art. 1971 din Codul Muncii al Republicii Moldova nr. 154/2003, art. 204-213 din Codul Civil al RM nr. 1107/2002, Hotărârea Guvernului nr. 901/2015 pentru aprobarea Regulamentului cu privire la modul de transmitere a bunurilor proprietate publică, pct. 6–10 din Normele de organizare a asistenței medicale primare, aprobate prin Ordinul Ministerului Sănătății nr. 436 din 29 mai 2026, Decizia nr. 6/22 din 30.10.2025 „Cu privire la inițierea consultărilor publice”, precum și în scopul eficientizării managementului instituțiilor medico-sanitare publice, consolidării capacității instituționale și asigurării accesului populației la servicii medicale de calitate,
	Consiliul raional,
DECIDE:
1. Se inițiază procedura de reorganizare prin fuziune (absorbție) a Instituțiilor Medico-Sanitare Publice, după cum urmează:
1.1. IMSP „Centrul de Sănătate Sîngerei”, în calitate de persoană juridică absorbantă, cu instituțiile medico-sanitare publice (persoane juridice absorbite):
· IMSP „Centrul de Sănătate Bilicenii Vechi”;
· IMSP „Centrul de Sănătate Cotiujenii Mici”;
· IMSP „Centrul de Sănătate Cubolta”;
· IMSP „Centrul de Sănătate Drăgănești”;
· IMSP „Centrul de Sănătate Rădoaia”;
· IMSP „Centrul de Sănătate Sîngereii Noi”.
2. Se instituie Comisia pentru organizarea și realizarea măsurilor aferente reorganizării prin fuziune (absorbție) a instituțiilor medico-sanitare publice prevăzute la pct. 1 din prezenta decizie, în următoarea componență:
Președinta Comisiei, dna Vera SERBUȘCA, Vicepreședinta raionului;
Membri:
Șefă, IMSP „Centrul de Sănătate Sîngerei”, dna Aliona BALTAG;
Contabilă-șefă, IMSP „Centrul de Sănătate Sîngerei”, dna Vera GUȚU;
Șef interimar, IMSP „Centrul de Sănătate Bilicenii Vechi”, dl Emil MELNIC;
Șef interimar, IMSP „Centrul de Sănătate Cotiujenii Mici”, dl Victor PĂSCĂLUȚĂ;
Șefă interimară, IMSP „Centrul de Sănătate Cubolta”, dna Anna VASILATII;
Șef interimar, IMSP „Centrul de Sănătate Drăgănești”, dl Gheorghe MERENIUC;
Șef interimar, IMSP „Centrul de Sănătate Rădoaia”, dl Petru PLOTNIC;
Șef interimar, IMSP „Centrul de Sănătate Sîngereii Noi”, dl Eduard PERCIC.
2.1. Conducătorii IMSP participante la reorganizare vor asigura prezentarea documentelor și informațiilor necesare Comisiei și, după caz, implicarea contabililor și a altor specialiști responsabili de domeniile respective.
3. Comisia va asigura organizarea și coordonarea măsurilor aferente procedurii de reorganizare, inclusiv:
· organizarea inventarierii patrimoniului instituțiilor participante la reorganizare;
· pregătirea proiectului contractului de fuziune;
· pregătirea actului de transmitere şi bilanţului de repartiţie;
· pregătirea documentelor necesare desfășurării procedurii de reorganizare și înregistrării acesteia;
· coordonarea măsurilor privind transmiterea patrimoniului, cu respectarea legislației în vigoare, inclusiv a prevederilor Hotărârii Guvernului nr. 901/2015;
· îndeplinirea altor măsuri necesare pentru desfășurarea procedurii de reorganizare, în limitele competențelor sale.
4. Conducătorii instituțiilor medico-sanitare publice participante la reorganizare, prevăzuți la pct. 2 din prezenta decizie, vor asigura, în condițiile legislației în vigoare:
a) în termen de 15 zile de la adoptarea prezentei decizii, informarea în scris a tuturor creditorilor cunoscuți despre inițierea reorganizării prin fuziune (absorbție) a IMSP și publicarea, cu titlu gratuit, a avizului privind reorganizarea pe pagina web oficială a organului înregistrării de stat – Agenția Servicii Publice;
b) în termen de 30 de zile de la adoptarea prezentei decizii, înștiințarea în scris a organului înregistrării de stat despre începerea procedurii de reorganizare, în conformitate cu art. 20 din Legea nr. 220/2007;
c) informarea și, după caz, consultarea salariaților ori a reprezentanților acestora, în condițiile art. 197¹ din Codul muncii al Republicii Moldova nr. 154/2003, cu privire la reorganizare, inclusiv motivele, consecințele juridice, economice și sociale ale acesteia și măsurile preconizate;
d) informarea Ministerului Sănătății, a Serviciului Fiscal de Stat și, după caz, a altor autorități și instituții competente cu privire la măsurile întreprinse în cadrul procedurii de reorganizare.
5. Executarea prezentei decizii se pune în sarcina Vicepreședintei raionului, dna Vera SERBUȘCA.
6. Controlul asupra realizării deciziei în cauză, se pune în sarcina Comisiei consultative pentru Învăţămînt, cultură, sport, tineret, ocrotirea sănătăţii, probleme sociale, turism şi culte (dna Alina Tabarcea).
7. Prezenta decizie poate fi contestată la Judecătoria Bălți (sediul Central, str. Hotinului, 43) în termen de 30 zile de la data publicării, potrivit prevederilor Codului administrativ al Republicii Moldova nr.116/2018.

PREȘEDINTE
Cristian CAINARIAN
_____________________



	CONTRASEMNEAZĂ
Secretara interimară a Consiliului raional
Angela MIHALIUC
______________________________

	ÎNTOCMIT 
Vicepreședinta raionului 
  Vera SERBUȘCA
  ________________________
COORDONAT
Șefă Secția Juridică și Resurse Umane
                                                 Oxana TABARCEA
____________

